stanford-oval/wikipedia huggingface dataset:
Assassin's Creed Mirage

| --- | --- |

 כללי
 תאריך הוצאה:  PlayStation 4, ‏PlayStation 5, ‏Xbox One, ‏Xbox Series X/S, ‏Microsoft Windows 5 באוקטובר 2023 iOS, ‏iPadOS, ‏iPad, ‏iPhone 15 Pro 6 ביוני 2024
 סוגה:  משחק פעולה-הרפתקאות
 פיתוח:  יוביסופט בורדו
 הוצאה לאור:  יוביסופט
 ארץ מקור:  צרפת 
 שפות:  הולנדית, יפנית, פורטוגזית, ספרדית, קוריאנית, איטלקית, צרפתית, גרמנית, אנגלית, ערבית 
 סדרה:  Assassin's Creed
 דרישות תוכנה
 מנוע משחק:  Ubisoft Anvil
 מצבי משחק:  שחקן יחיד
 פלטפורמות:  פלייסטיישן 5, Microsoft Windows, iOS, Xbox One, פלייסטיישן 4, Xbox Series X ו-Series S, iPadOS 
 המשחק הקודם:  Assassin's Creed Valhalla
 המשחק הבא:  Assassin's Creed Shadows
 
 אתר רשמי
 
Assassin's Creed Mirage (בתרגום חופשי לעברית: "אמונת המתנקש: מיראז'", או חזיון תעתועים) הוא משחק פעולה-הרפתקאות משנת 2023 שפותח על ידי יוביסופט בורדו והופץ על ידי חברת יוביסופט. משחק זה הוא השלושה עשר במספר בסדרת משחקי Assassin's Creed, והוא משחק ההמשך של "Assassin's Creed Valhalla" משנת 2020. בשעה שהתקופה ההיסטורית מקדימה את אירועי "Valhalla", סיפור המסגרת מתרחש בזמנים המודרניים של המאה ה-21. עלילת המשחק מתרחשת בבגדאד במהלך המאה ה-9 בתקופת תור הזהב של האסלאם, ועוקבת אחר באסם אבן אסחאק (דמות שהוצגה לראשונה ב-"Valhalla") ואחר הפיכתו מגנב רחוב פשוט לחבר במסדר הנחבאים, הנלחם למען שלום וחירות נגד מסדר העתיקים, שחושק בשלום באמצעות שליטה.
המשחק הוא הראשון שפותח בידי יוביסופט בורדו, שהיה בעבר סטודיו שמספק תמיכה למשחקים קודמים בזיכיון. בדומה למשחק "Assassin's Creed Freedom Cry", שהחל כחבילת הרחבה למשחק "Assassin's Creed IV: Black Flag, "מיראז'" תוכנן במקור כחבילת הרחבה עבור המשחק "Valhalla", אך עוצב מחדש כדי להרחיב את קנה המידה שבו. הפילוסופיה שעומדת מאחורי עיצוב המשחק הייתה חזרה למקורות הסדרה, כלומר שימוש באלמנטים כמו התגנבות, ריצה חופשית בסגנון הפארקור, והתמקדות בהתנקשויות מאשר באלמנטים של משחק תפקידים, שהיו נחלתם של המשחקים האחרונים "Assassin's Creed Origins", ‏"Assassin's Creed Odyssey" ו-"Assassin's Creed Valhalla". כתוצאה כך, המשחק הוא קטן יותר בגודלו מאשר קודמיו, והוא משלב אלמנטים שהוצגו בהם יחד עם אלמנטים ממשחקים מוקדמים של הסדרה.
המשחק יצא ב-5 באוקטובר 2023 עבור קונסולות המשחקים פלייסטיישן 4, פלייסטיישן 5, Xbox One, ‏Xbox Series X ומערכת ההפעלה Microsoft Windows, כאשר עבר הסבה למערכות ההפעלה iOS, ‏iPadOS, אייפד ואייפון 15 פרו ב-6 ביוני 2024. לאחר יציאתו, המשחק קיבל ביקורות חיוביות מהמבקרים, ששיבחו את עיצוב העולם הפתוח, ההתמקדות באלמנט ההתגנבות והחזרה למקורות הזיכיון. אולם, היו אלה שמתחו ביקורת על הדמויות ועל הישענות הסיפור על משחקים קודמים בסדרה. המשחק הבא בסדרה, "Assassin's Creed Shadows", ייצא בפברואר 2025 ויתרחש ביפן הפיאודלית שבתקופת סנגוקו, כאשר הוא חוזר לאלמנטים של משחק תפקידים כמו קודמיו.
משחקיות

המשחק הוא משחק התגנבות מז'אנר הפעולה-הרפתקאות, שניתן לשחק בו מנקודת מבט בגוף שלישי בעולם פתוח. "מיראז'" מתוכנן לחזור לשורשיה המקוריים של סדרת המשחקים, הן מבחינת עלילה ליניארית וממוקדת יותר והן מבחינת ההפחתה באלמנטים של משחק תפקידים ממשחקים אחרונים. אמנות הפארקור, קרבות פנים אל פנים והתגנבות נשארו האלמנטים הבסיסיים של המשחקיות. עבור משימות ההתנקשות, המשחק מאמץ את עיצוב "התיבה השחורה" שהוצג במשחקים "Assassin's Creed Unity" ו-"Assassin's Creed Syndicate", לפיו השחקנים צריכים לחקור את סביבתם כדי למצוא דרכים שונות להגיע לאויביהם ולהביס אותם.
המשחק מתרחש בעיקר בעיר בגדאד, המחולקת לארבעה מחוזות - העיר העגולה, כרך, עבאסיה (שכולל את בית החוכמה) והירביא, אם כי הוא כולל גם ערים קטנות יותר כמו אנבאר וג'רג'ריאה הממוקמות בפאתי העיר. מצודת אלמות, מפקדתם של הנחבאים, מוצגת ברקע של מספר משימות, אך לא ניתן לגשת אליה מחוץ לסיפור הראשי. העיר היא קטנה יותר בהשוואה לערים קודמות, וקרובה בגודלה לעיר פריז שבמשחק "Assassin's Creed Unity" וקונסטנטינופול במשחק "Assassin's Creed: Revelations".
בדומה לפרוטגוניסטים קודמים בסדרת המשחקים, עומד לרשותו של באסם ארסנל גדול של כלי נשק וכלים, ביניהם הלהב הנסתר - סימן ההיכר של המתנקשים - כמו גם פצצות עשן, סכיני הטלה וחיצים מורעלים. גם כלי הנשק וגם הכלים שעומדים לרשותו ניתנים לשדרוג באמצעות עץ מיומנות, שמאפשר להקנות לכלי הנשק אפיונים שונים ומגוונים. לבאסם יש גישה גם לראיית העיט וגם לציפור מחמד בשם אנכידו (על שם הדמות מהמיתולוגיה המסופוטמית), עיט שמש שמסוגל לתצפת על אזורים קרובים. שלא כמו משחקים קודמים, בהם ניתן היה להשתמש בציפור מחמד, צלפי האויב יכולים לאתר את אנכידו ולירות לעברו, מה שמצריך את השחקן לנטרל אותם לפני שאפשר יהיה להשתמש שוב באנכידו.
המשחק מציג יכולת חדשה שנקראת "התמקדות המתנקש", שמאפשרת לשחקן לחסל מספר אויבים בו-זמנית, והיא ניתנת לטעינה מחדש על ידי מילוי משימות התנקשות. כאשר יכולת זו מופעלת, הזמן עוצר מלכת והשחקן יכול לסמן עד חמישה אויבים, שיחוסלו בידי באסם במהירות יתרה. אלמנט חדש נוסף במשחק הוא קיומן של מספר עמודי תמיכה שניצבים ברחבי בגדאד, ומאפשרים לחצות מרחקים ארוכים. בנוסף, אנימציות התזוזה והריצה השתדרגו כדי להגביר את הזרימתיות של התנועות והניידוּת של הדמות, כאשר צוות המפתחים שאב השראה מסמוראים, נינג'ות ואפילו אבירי ג'דיי.
סיפור > רקע ודמויות

המשחק "Assassin's Creed Mirage" מתרחש בבגדאד במהלך תור הזהב של האסלאם, ובמיוחד בזמן הפרעות בסאמרא ואי-היציבות הפוליטית במהלך שלטון הח'ליפות העבאסית. המשחק מתרחש כעשור לפני מאורעות "Assassin's Creed Valhalla", וחוקר את סיפור הרקע של באסם אבן אסחאק (בדיבובו של לי מאדג'וב), ואת הפיכתו מגנב רחוב פשוט לחבר מסדר הנחבאים תחת חניכותה של המנטורית שלו, רושאן בינת לא-אחד ("רושאן, בתו של אף אחד", בדיבובה של שוהרה אע'דאשלו). כמו משחקים קודמים בסדרה, המשחק כולל דמויות שמבוססות על דמויות היסטוריות, ביניהן עלי איבן מוחמד, מנהיג מרד הזאנג' נגד העבדות בח'ליפות העבאסית; האחים בנו מוסא, שלושה מלומדים וממציאים; מחמד איבן טאהיר, המושל האחרון של השושלת הטאהרית של ח'וראסאן ושל בגדאד; והח'ליף אל-מעתז (אבו עבדאללה מחמד איבן ג'עפר) ואמו קביהא. בנוסף, הופיעו דמויותיהם של אל-ג'אחז, אל-פרע'אני, המלומד והפיזיקאי הנסטוריאני חוניין איבן אסחאק, הזמרת עריב אל-מע'מונייה והגנרל הטורקי וסיף אל-טורקי.
סיפור > עלילה

בעקבות אירועי "ולהאלה - הפרק האחרון", המתנקשים מהזמנים המודרניים משתמשים בדגימת הדם אותה נתן להם באסם אבן אסחאק, כדי לחיות מחדש את זכרונותיו מתקופת הח'ליפות העבאסית.
בשנת 861 לספירה, באסם הוא גנב רחוב צעיר שמתגורר בעיר אנבאר עם חברת הילדות שלו נהאל. במשך כל חייו, באסם חווה חזיונות על ג'יני מפלצתי, ונהאל עזרה לו להתמודד עם זה. אמנם באסם היה גנב פשוט, אך היו לו שאיפות. הוא ביקש להצטרף למסדר הנחבאים, אך נדחה בתוקף בידי בכירת המסדר שמוצבת באנבאר, רושאן בינת לא-אחד. כדי להוכיח את עצמו, באסם מסתנן לתוך ארמונו של הח'ליף כדי להשיג תיבה אותה מחפשים גם מסדר הנחבאים וגם מסדר העתיקים. באסם משיג ממצא דמוי דיסק מתוך התיבה, שמראה מסר הולוגרפי, אך נתקל בח'ליף אל-מתוכל הראשון. נהאל הורגת את הח'ליף כדי להציל את באסם, והשניים נמלטים מהארמון.
בתגובה להירצחו של הח'ליף, השומרים מתחילים להרוג את כל גנבי הרחוב באנבאר, כשביניהם נמנים כמה מחבריו של באסם. באסם מאשים בכך את נהאל, ומנתק ביניהם את הקשר. כעת במנוסה, באסם נמלט מהעיר בעזרתה של רושאן, שלוקחת אותו למצודת הנחבאים באלמות. במשך השנים הבאות, באסם מתאמן תחת חניכותה של רושאן ומתקבל לבסוף כחבר המסדר. כאשר ראש המסדר רייהאן מגלה שמידת השפעתו של מסדר העתיקים התרחבה ברחבי בגדאד, הוא מחליט לשלוח כמה מחברי הנחבאים לעיר כדי לחקור אותה, תחת הנהגתם של באסם ושל רושאן.
עם הגיעו לבגדאד, באסם מגלה שחמישה מחברי המסדר הסתננו לתוך שורות הח'ליפות העבאסית והתמקמו בכמה ממוקדי הכוח שלה, וזאת כדי לנצל אותה ולחלץ מספר ממצאים עתיקים של בני האיסו. הוא רודף אחר ארבעה חברים של המסדר, מתנקש בחייהם ובחיי הנתינים שלהם, ומסכל את מזימותיהם. בזמן זה, באסם פוגש שוב את נהאל, שאינה סומכת על הנחבאים ומעודדת אותו לחקור את אותם ממצאים שהמסדר מחפש אחריהם, מתוך אמונה ששניהם קשורים אליהם. בסופו של דבר, באסם מתעמת עם מנהיגת המסדר קהיבה, שהייתה פילגשו לשעבר של אל-מתוכל בהרמון העבאסי. היא אומרת לו שהתשובות שהוא מחפש נמצאות במקדש האיסו למרגלות מצודת אלמות. היא מנסה לשכנע אותו להתלוות אליה למקדש, אך רושאן הורגת אותה ומאיימת על באסם שלא לחקור את הנושא לעומק.
באסם מפר את הוראתה של רושאן ועורך מסע לאלמות יחד עם נהאל. אולם, המצודה נתונה במצור בידי כוחותיו של מסדר העתיקים. באסם מציל כמה מחברי הנחבאים ומגייס אותם כדי להדוף את המתקפה. הוא עושה את דרכו לעבר המקדש אחרי ששיכנע את רייהאן שהכוח החבוי בתוכו יכול לעצור את מסדר העתיקים אחת ולתמיד. אולם, רושאן עוצרת אותו. היא מגלה לו שהיא מודעת לטבעו האמיתי של באסם, ומנסה למנוע ממנו כניסה למקדש מתוך חשש מה יתעורר בתוך באסם אם תאפשר לו לעשות זאת. באסם מביס את רושאן אך חס על חייה, ונכנס אל תוך המקדש יחד עם נהאל. בפנים, הוא מוצא ממצאים נוספים דמויי דיסק, ומגלה שהמקדש הוא בית כלא שהחזיק בשלב מסוים את לוקי מבני האיסו. כמו כן, באסם מגלה שנהאל מעולם לא הייתה קיימת, ושהיא והג'יני היו למעשה התגשמות זכרונותיו המודחקים של באסם כלוקי. באסם מחליט לאמץ את טבעו האמיתי כגלגול נשמתו של לוקי. הוא "מתמזג" עם נהאל וזוכה בזכרונותיו המלאים של לוקי.
אחרי שבאסם עוזב את המקדש, הוא מתקבל בחזרה לתוך מסדר הנחבאים, בעוד רושאן מתפטרת מתוך מחאה. באסם נזכר בחייו הקודמים בתור לוקי ומשתעשע במחשבה שהוא נולד מחדש לתוך עולם חדש, ושהוא מצפה למפגש מחודש עם אלה שגרמו לכליאתו.
פיתוח

"מיראז'" הוא משחק Assassin's Creed הראשון שפותח בידי אולפני יוביסופט בבורדו, שעד כה שימשו כאולפני עזר בשאר משחקי הסדרה. עבודה נוספת על המשחק נעשתה בידי 11 אולפנים נוספים של החברה בסינגפור, מונטריאול, הפיליפינים, שאנגחאי, קייב, אודסה, מונפלייה, סופיה, בלגרד, בוקרשט וקוויבק. המשחק תואר ככותר קטן יותר בגודלו בסדרת Assassin's Creed, ודומה למשחקים מוקדמים יותר בסדרה בכך שהקמפיין הראשי של הסיפור אורך כ-20-15 שעות משחק. לדברי החברה, שחקנים החלו להתעייף ממשחקי התפקידים הארוכים בסדרה. המשחק עוצב כדי לחגוג את יום השנה ה-15 להולדת הזיכיון, וצוות המפתחים השתמש בטכנולוגיה שפותחה עבור "Valhalla" כדי ליצור משחק שישמש כמחווה למשחק "Assassin's Creed" הראשון והמקורי. פרטים ראשוניים על המשחק - שנקרא בתחילה בשם הקוד "Codename Rift" ("שם קוד: קרע") - הודלפו ב-9 בפברואר 2022 בידי אתר החדשות בלומברג, המשחק תוכנן במקור כחבילת הרחבה למשחק Assassin's Creed Valhalla לפני שהורחב כמשחק שעומד בפני עצמו.
ב-1 בספטמבר 2022, השם הרשמי של המשחק הודלף כ-"Assassin's Creed Mirage", יחד עם אמנות קונספט לחבילת הרחבה של המשחק שנקראת "ארבעים השודדים", והבטיחה לעסוק בפושעים הנודעים מהאגדה. ההכרזה הרשמית של המשחק הייתה בכנס החובבים "Ubisoft Forward", שנערך ב-10 בספטמבר 2022. דרבי מק'דביט, יוצר הדמות של באסם אבן אסחאק למשחק "ולהאלה", לא לקח תפקיד בתהליך הפיתוח של המשחק אלא שימש כיועץ בלבד. ב-4 ביוני 2023 הוכרז שהמשחק יהיה הראשון בסדרת המשחקים שיכלול דיבוב בשפה הערבית, עם השחקן הירדני עייד נאסר כמדובב דמותו של באסם בגרסה זו.
המשחק כולל מסד נתונים חינוכי על ההיסטוריה של בגדאד, שמאמריו נפתחים בהדרגה לקורא ככל שהמשחק מתקדם. מאמרים אלה משרטטים את התרבות העבאסית עם איורים מאוספי האמנות של המלומד הבריטי ממוצא איראני נאסר חלילי ושל איש העסקים הדני כריסטיאן לודוויג דייוויד, ממוזיאון שאנגרי-לה על-שם דוריס דיוק ומ-Institut du Monde Arabe. יצירתו של מסד הנתונים כללה את מעורבותם של כארבעה מומחים אקדמאים לאמנות האסלאם, ומומן בידי מענקים מהמועצה למחקר תרבותי ואקונומי בבריטניה.
המשחק מציג התאמה לחליפה הפטית, שמאפשרת מתן תחושה קינסטזית של מציאות מדומה ופותחה בידי חברת הגיימינג Company Two. חליפה זו היא חליפת גוף ללא חוטים שקולטת תנועה בפלג הגוף העליון ובזרועות.
שיווק והפצה

המשחק נועד לצאת במקור ב-12 באוקטובר 2023, לפני שתאריך יציאתו הוקדם ל-5 באוקטובר. הוא יצא לקונסולות פלייסטיישן 4, פלייסטיישן 5, Xbox One, ‏Xbox Series X/S ולמערכת ההפעלה Microsoft Windows. ב-6 ביוני 2024, המשחק הוסב למערכות ההפעלה של iOS, אייפון 15 פרו ו-iPadOS של מחשבי הלוח אייפד. כמו כן, המשחק היה זמין להורדה לכל השחקנים שמנויים לחשבון +Ubisoft. לפני הכרזתו של המשחק, הוא לכאורה קיבל דירוג Ao – Adults only בידי הוועדה לדירוג תוכנות בידוריות, מה שהגביל את היקף ההפצה בארצות הברית. הדיווחים לכך הגיעו מחנות מקוונת של Xbox כשבוע לפני הפצתו של המשחק, שדיווחו שאחת הסיבות לכך הייתה שהמשחק כלל "הימורים מציאותיים". בהמשך, חברת יוביסופט הפריכה את שתי הטענות והבהירה כי אין בדיווחים האלה אמת, וכי המשחק עדיין לא דורג ואין בו הימורים אמיתיים או תיבות אוצר למיניהן.
כחלק מתהליך השיווק של המשחק, הלהקה וואן ריפאבליק שחררה סינגל בשם "Mirage" יחד עם הזמר מישאל טאמר ב-22 בספטמבר 2023, שנכלל באלבום האולפן שלה Artificial Paradise. באותו יום בו יצא הסינגל, פורסם גם וידאו קליפ שכלל את הרכב הלהקה וסרטונים מהמשחק. הזמר ראיין טדר ציין בראיון עמו שלאחר שערך סיבוב הופעות ברחבי המזרח התיכון, הוא רצה ללכוד את האווירה של האזור ולשקף את המיקום בו התרחש המשחק מבחינת סאונד.
שיווק והפצה > תוכן להורדה ומהדורות מיוחדות

חברת יוביסופט הכריזה שהיא תשחרר משימה בלעדית לשחקן יחיד בשם "ארבעים השודדים" עבור השחקנים שהזמינו את המשחק בהזמנה מוקדמת. מהדורת הדלוקס של המשחק כללה בנוסף לדיסק המשחק גם חבילת תוכן בסגנון הנסיך הפרסי. ביולי 2023, המנהל האמנותי של המשחק סטפיין בודון אישר שלחברה אין כל כוונה להוציא תוכן להורדה לאחר יציאתו של המשחק. כחודש לאחר מכן, יוביסופט אישרה שלמשחק יהיו מיקרו-טרנזקציות בצורה של "באנדלים קוסמטיים שיהיו ניתנים לרכישה ישירות מחנויות קמעונאות עם השקתו של המשחק".
ב-12 בדצמבר 2023 יצא עדכון חינמי של המשחק, שכלל מצב משחק חדש+, תלבושת מורשת של גלימותיו של באייק מהמשחק "Assassin's Creed Origins", וכן מספר שיפורים במשחקיות ותיקוני באגים, כולל מכניקה משופרת של אמנות הפארקור. עדכון חינמי נוסף שוחרר ב-20 בפברואר 2024, וכלל מצב של מוות תמידי שנקרא "סינכרוניזציה מלאה", אשר עם השלמתה הציעה לשחקן פרסים מגוונים כמו תלבושות שונות וצבעים שונים לחליפותיה של הדמות.
למשחק "Assassin's Creed Mirage" יצאו מספר מהדורות מיוחדות.
המהדורה הסטנדרטית - כללה את דיסק המשחק, מפה של בגדאד ושלוש ליתוגרפיות בלעדיות.
מהדורת הדלוקס (להורדה בלבד) - כללה את עותק המשחק, ספר אמנות דיגיטלי, פסקול דיגיטלי וחבילת הדלוקס (תלבושת של הנסיך הפרסי מתוך הנסיך הפרסי: חולות הזמן, סקינים לכלי הנשק, קמע פגיון הזמן ושעון החול של הנסיך, וסקינים דמויי חול של אמצעי הרכיבה ושל העיט אנכידו).
מהדורת האספנים - כללה את דיסק המשחק, מארז סטילבוק בלעדי, פסקול המשחק, ספר אמנות, מפה של בגדאד, פסל בגודל 32 ס"מ של באסם, תעתיק סיכת הנוי של באסם וחבילת הדלוקס.
מהדורת בסט ביי (בארצות הברית בלבד) - כללה את דיסק המשחק והדפס קנבס בגודל 15X20 ס"מ.
קבלה וביקורות > מכירות

ביפן, מכירות גרסת המשחק לפלייסטיישן 5 הגיעו קרוב ל-20,407 אלף עותקים בשבוע הראשון ליציאתו, מה שדירג אותו למשחק השלישי בגודלו בהיקף המכירות של אותה מדינה.
לפי טום הנדרסון ממגזין Insider Gaming, שיחקו במשחק כחמישה מיליון שחקנים עד לינואר 2024, עם היקף רווחים של כ-250 מיליון דולרים.
קבלה וביקורות > פרסים והוקרה

| רשימת פרסים ומועמדויות למשחק Assassin's Creed Mirage> שנה | רשימת פרסים ומועמדויות למשחק Assassin's Creed Mirage> פרס | רשימת פרסים ומועמדויות למשחק Assassin's Creed Mirage> קטגוריה | רשימת פרסים ומועמדויות למשחק Assassin's Creed Mirage> תוצאה |
| --- | --- | --- | --- |
| 2023 | HMMA Awards | הפסקול המקורי הטוב ביותר למשחק וידאו (ברנדן אנג'לידס) | מועמדות |
| 2023 | HMMA Awards | מפקח המוזיקה הטוב ביותר למשחק וידאו (סיימון לאנדרי) | מועמדות |
| 2023 | HMMA Awards | השיר הטוב ביותר בפרסום מסחרי (ואן ריפאבליק ומישאל טאמר, השיר "Mirage") | מועמדות |
| 2023 | Golden Joystick Awsrds | משחק השנה האולטימטיבי | מועמדות |
| 2023 | Golden Joystick Awsrds | פרס "המבוקש ביותר" לשנת 2022 | מועמדות |
| 2024 | BAFTA Game Awards | המוזיקה הטובה ביותר | מועמדות |
ביאורים

↑  בהמשכיות הבדיונית של הסדרה, אחוות המתנקשים והטמפלרים אימצו את שמות המסדרים שלהם במהלך מסעי הצלב במאה ה-11. לפני כן, הם היו ידועים בתור מסדר הנחבאים (Hidden Ones) ומסדר העתיקים (Order of the Ancients).
↑  הממצאים הם חותמי זכרונות והם למעשה אותם ממצאים שאלטאיר אבן לא-אחד עשה בהם שימוש כדי לפתוח את הספרייה הגדולה של אלכסנדריה במשחק "Assassin's Creed: Revelations".
הסכם הפרדת הכוחות בין ישראל למצרים

קווי ההפרדה בדרום, ינואר 1974 - מלחמת יום הכיפורים
מפגש קצינים ישראלים וקצינים מצרים בקילומטר ה-101. משמאל המשלחת הישראלית: האלוף אהרן יריב, האלוף שמואל איל (עומד), סגן אלוף דב שיאון ונציגים נוספים. מימין המשלחת המצרית בראשותו של הגנרל ג'מאסי, 1973
הסכם הפרדת הכוחות בין ישראל למצרים (בערבית: اتفاقية فك الاشتباك الأولى, באנגלית: The Agreement on Disengagement) הוא הסכם שנחתם בין ישראל למצרים ב-18 בינואר 1974, וסיים את מלחמת יום הכיפורים ואת תקופת ההתשה שלאחריה בחזית המצרית.
רקע להסכם

הפסקת האש השנייה נכנסה לתוקפה בבוקר 25 באוקטובר 1973, על פי החלטה 339 של מועצת הביטחון של האו"ם.
לקראת הפסקת האש השלים צה"ל את כיתור הארמייה השלישית, כשכבש את נמל אל-אדביה במערב מפרץ סואץ, והתייצב על הקילומטר ה-101 מקהיר, על כביש קהיר-סואץ. בתום הלחימה החזיק צה"ל בשטח של 1,600 קמ"ר ממערב לתעלת סואץ (לעומת שטח של 1,200 קמ"ר, חלקו מכותר, שהחזיקו המצרים בסיני).
מיד בתום הקרבות הופעלו על ישראל לחצים כבדים (בעיקר אמריקאים) להסרת הכיתור מהארמייה השלישית. ישראל הסכימה להעברת אספקה לארמייה (מזון וציוד רפואי) בשיירות של האו"ם. בקילומטר ה-101 הוקם על ידי כוח החירום של האו"ם מתחם אוהלים שבו נפגשו נציגי צה"ל וצבא מצרים כדי להסדיר את הסידורים הטכניים של שיירות האספקה וכדי לייצב את הפסקת האש (תקריות אש מקומיות נמשכו גם לאחר הפסקת האש). השיחות נוהלו על ידי מפקד כוח האו"ם, לוטננט-גנרל אנסיו סילאסוואו, בראש הצוות הישראלי לשיחות עמד אהרן יריב, ואילו בראש הצוות המצרי עמד גנרל עבדל רני אל-גמאסי. השיחות החלו בליל 28 באוקטובר. שיחות אלה היו המגע הישיר הראשון בין ישראל ומצרים מאז שנחתם הסכם שביתת הנשק בין שתי המדינות ב-1949.
רקע להסכם > הסכם 6 הנקודות

ב-12 בנובמבר 1973 נחתם בקילומטר ה-101 הסכם ראשוני, "הסכם 6 הנקודות" (נקרא גם "ההסכם לייצוב הפסקת האש") בו נקבעה המסגרת לדיונים על הפרדת הכוחות, חילופי שבויים, המשך האספקה לארמייה השלישית והסרת ההסגר המצרי שהוטל בתחילת המלחמה במצרי באב אל מנדב בים סוף. חילופי השבויים החלו ארבעה ימים לאחר מכן. לישראל הוחזרו 233 שבויים, מהם תשעה שנפלו בשבי במהלך מלחמת ההתשה. למצרים הוחזרו כ-8,300 שבויים.
במקביל לדיונים בקילומטר ה-101 התכנסה בדצמבר ועידת ז'נבה שהתיימרה לטפל בסיום הסכסוך, אולם חשיבותה הייתה טקסית בעיקרה.
תקופת המשא ומתן על הפרדת הכוחות התאפיינה במלחמת התשה שכללה תקריות אש רבות ומתח צבאי. בכל פעם שהמשא ומתן נקלע למבוי סתום התגברו תקריות האש.
ההסכם

ב-18 בינואר 1974 נחתם בקילומטר ה-101 הסכם הפרדת הכוחות. על ההסכם חתמו הרמטכ"ל דוד אלעזר וגנרל גמאסי (שמונה תוך כדי השיחות למפקד הצבא המצרי). היה זה 4 ימים לאחר נפילת החלל הישראלי האחרון (מרדכי חנוך פוזנרסון).
בהסכם נקבע שישראל תיסוג מהגדה המערבית של תעלת סואץ, וגם מהגדה המזרחית, עד למרחק של 20 קילומטרים מהתעלה. נקבעו שלוש רצועות ברוחב של 10 ק"מ כל אחת: רצועה מצרית ממזרח לתעלה שהוגדרה כרצועת דילול מצרית, בה ישהו כוחות מצריים מוגבלים (7,000 חיילים ו-33 טנקים). הרצועה השנייה הייתה ממזרח לרצועה המצרית. רצועה זו הוגדרה כאזור חיץ תחת פיקוח כוח חירום של האו"ם. ממזרח לו, הרצועה הישראלית, שהוגדרה כשטח דילול ישראלי, שבו מגבלת כוחות זהה למגבלות שברצועה המצרית.
ההסכם קבע בין השאר כי תעלת סואץ תיפתח מחדש (היא אכן נוקתה ונפתחה מחדש ביוני 1975). המצרים הציגו את ההסכם כהסכם צבאי בלבד ולא כהסכם מדיני, על אף שההסכם כלל סעיף שבו נקבע שזהו הצעד הראשון לקראת הסדר שלום עתידי, וכי הסכסוך ייפתר רק בדרכי שלום. בהסכם נקבע גם כי תוך שנה ייחתם הסכם חדש שיחליף את ההסכם הזה.
במרץ 1974 הושלמה ההתייצבות בקווים החדשים. לצד נסיגה ישראלית משתי גדות התעלה, הסיגו המצרים כ-90% מהכוחות שהחזיקו בגדה המזרחית, בהתאם לסעיפי הדילול. ביוני 1974 נחתם הסכם הפרדת הכוחות בין ישראל לסוריה, וכך הסתיימה רשמית מלחמת יום הכיפורים.
בספטמבר 1975 נחתם הסכם הביניים בין ישראל למצרים שהחליף את הסכם הפרדת הכוחות.
חשיבותו של הסכם הפרדת הכוחות הוא בכך שפתח את תעלת סואץ לשייט בכך שהמצרים שלטו בשני צידיה של התעלה ותפעלו אותה, היווה את הצעד הראשון לשלום וסיים את העימות הצבאי האחרון בין שתי המדינות. עם זאת, יש הרואים בהסכם תקדים בכך שכלל את הנסיגה הראשונה משטחים שנכבשו במלחמת ששת הימים.
ראו גם

הסכם השלום בין ישראל למצרים
הסכם הפרדת הכוחות בין ישראל לסוריה
לקריאה נוספת

שמעון גולן, הפרדת כוחות בצל התשה - קבלת ההחלטות ברמה האסטרטגית במשא ומתן על הסכמי הפרדת הכוחות אחרי מלחמת יום הכיפורים, בן שמן: מודן, צה"ל - המחלקה להיסטוריה, 2019 (הספר בקטלוג ULI)
עמדת האו"ם בקילומטר ה-101
תכלת וארגמן בעולם העתיק

התכלת והארגמן הם טקסטילים צבועים, שתפסו מקום נכבד בין מוצרי היוקרה של העולם העתיק. במקרא הם מוזכרים במלאכת המשכן, בבניין בית המקדש, בבגדי כהונה ובמצוות ציצית; וכן בין פרטי לבוש מלכותי ובמרכולתה של העיר צור. בתעודות קדומות כגון תעודות חתיות, אשוריות ואחרות, הם מופיעים ברשימות המס והשלל וכן ברשימות מסחריות בשמם האכדי "תַּכִּילְתּוּ ואַרְגַמַנוּ" או כלוגוגרם. ZA.GIN.GE6 לתכלת ו-ZA.GIN.SA5 לארגמן. הפיניקים היו ידועים בייצור הצבעים.
לוח חרס מסיפר במסופוטמיה, 600–500 לפנה"ס, בו רשומים מתכונים לצביעת "תַּכִּילְתּוּ ואַרְגַמַנוּ" בכתב יתדות
מקורם של התכלת והארגמן לא פורט במקרא. פילון האלכסנדרוני ויוספוס פלביוס מעידים בספריהם שהארגמן הופק ממקור ימי. הפקתו של התכלת ממקור ימי נשנית במשנת חז"ל.
בסהר הפורה הקדום

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
צבע הארגמן נזכר בכתבי אוגרית מסוף תקופת הברונזה, הן בלוחות אכדיים והן בלוחות אוגריתיים. "ראש ארגמן" הוא אחד משמות החודשים האוגריתיים.
התכלת והארגמן (ta-kil-tu ו-ar-ga-man-nu, או בשומרוגרמות SÍG.ZA.GÌN.SA5 לארגמן ו-SÍG.ZA.GÌN.MI לתכלת), מוזכרות ברשימות מנחה שונות שהובאו לפני תגלת-פלאסר השלישי.
צבע ה'פורפורה' בעולם היווני והרומי

בעולם היווני והרומי כונו טקסטילים אלו בשם אחד: 'פּוֹרְפִירַס' ביוונית או 'פּוּרְפּוּרָה' (purpura) בלטינית. הפקת צבע ה'פורפורה' מן החלזונות פרחה בעיקר בחוף הפיניקי, והוא הפך מזוהה עם הפיניקים. אף השם פיניקיה (כנען ביוונית) קשור לשם היווני לצבע הארגמן. מבין הערים הפיניקיות התפרסמה בעיקר צור, העיר הפיניקית הראשית, בטיבם של מוצרי הפורפורה שלה. סטראבון, שביקר בצור במאה הראשונה לספירה, מספר "כי הפורפורה הצורית היא הטובה מכולם, וכי לצור מספר עצום של מצבעות". הוא אף מזכיר את עושרה הרב, שנצבר בזכות מיומנותם של תושביה העוסקים במלאכת הצביעה. הארגמן אף הופיע על מטבעות צור כאחד מסמליה, ובשפות שונות נקרא עד היום "ארגמן צורי" או "ארגמן פיניקי" (אנ'). גם חז"ל מציינים, שעושרו של שבט זבולון, שנחל נחלה באזור זה, נובע, בין היתר, מפרנסתו על החילזון.
הפורפורה הפכה לסמל של דיגניטאס ומעמד חברתי. שפת הטוניקה של הסנטורים ברומא הייתה רצועת פורפורה רחבה; לפרשים הרומיים הותרה רצועה צרה בלבד; זר פורפורה קישט את שפת הטוגה של הקונסולים, והקיסר היה לבוש טוגה שכולה פורפורה. החל מתקופת שלטונו של דיוקלטיאנוס נעשתה הפורפורה 'צבע קיסרי' והוטלו מגבלות שונות על שימוש בה מחוץ למשפחת הקיסר[דרוש מקור]. בשנת 424 אסר תאודוסיוס השני את השימוש הפרטי בפורפורה.
לא תהיה שליטה לאדם פרטי בצביעה ובהפצה של ה'פורפורה' – זו הנקראת 'בלטה', 'אוקסיבלטה' ו'היאקינתינה', לא במשי ולא בצמר. אם, בכל זאת, מישהו מכר גיזת 'מורקס' הנ"ל, עליו לדעת שהוא ייאבד את סחורתו ואת ראשו.
הדים למגבלות אלו נמצאים בדברי הגמרא:
זוג (= שני תלמידי חכמים) בא מרקת, ותפשו נשר (= חיילים רומאים), ובידם דברים הנעשה בלוז, ומאי ניהו - תכלת, בזכות הרחמים ובזכותם יצאו בשלום.
הצטמצמות והפסקת השימוש בצבע ה'פורפורה'

בפרק זה אין מקורות ביבליוגרפיים כלל, לא ברור על מה מסתמך הכתוב בה וייתכן שמדובר במחקר מקורי. 
אנא שקלו לשפר את אמינות הפרק באמצעות הבאת מקורות לדברים ושילובם בגוף הפרק בצורת הערות שוליים. (22.07.2022)
עם התפשטות הכיבוש הערבי הצטמצם ייצור הפורפורה לתחומי ממלכת ביזנטיון. שליטי החלק המערבי הלטיני של העולם הרומאי, ובהם האפיפיורים שישבו ברומא, נאלצו להסתפק בקבלת 'מתנות דיפלומטיות' משליטי קונסטנטינופול.
מסע הצלב הרביעי ב-1204, שזרע הרס בממלכת ביזנטיון, ונפילת קונסטנטינופול בידי הטורקים ב-1453, שמו קץ לתעשייה עתיקה זו, בת אלפי השנים.
עדות להפסקת השימוש בפורפורה נמצאת במקורות רק במדרשים המאוחרים, השייכים לתקופת הגאונים, כמדרש תנחומא ומשנת רבי אליעזר, המדברים על התכלת כעל דבר שנגנז. הרמב"ן (המאה ה-13) בפירושו לתורה מזכיר, שבזמנו התכלת עדיין הייתה מצויה, אך נועדה באופן בלעדי לשימושו של "מלך גוים" (יש שפירשו שכוונתו לאפיפיור, ויש שפירשו שכוונתו לקיסר ביזנטיון).
ניתן למנות כמה סיבות להצטמצמות ולהעלמות תעשיית הפורפורה בעת העתיקה:
המגבלות שהטילו הקיסרים על השימוש בפורפורה.
התמעטות מספר החלזונות, כתוצאה של דיג מוגבר.
הכיבוש הערבי של חופי הים התיכון, והוצאתם משלטון הרומאים.
כניסת חומרי צבע חדשים לשוק, כדוגמת 'אינדיגו'.
להפסקת הטלת פתיל תכלת בציצית בידי היהודים היו שני גורמים נוספים:
התרחקות היישוב היהודי מחופי הים, שהיו מקום הפקת התכלת.
כניסת משי לתעשיית הפורפורה, כשמשי הוא חומר שאינו כשר לפתיל תכלת של ציצית.